
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	28 octombrie  2010

	Nr.
	27/353


R A P O R T

asupra propunerii legislative pentru modificarea şi completarea Legii nr. 44/1994 privind veteranii de război, precum şi unele drepturi ale invalizilor şi văduvelor de război
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 295 din 3 mai 2010, cu dezbaterea pe fond în procedură obişnuită, a propunerii legislative pentru modificarea şi completarea Legii nr. 44/1994 privind veteranii de război, precum şi unele drepturi ale invalizilor şi văduvelor de război.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1426/27.11.2009)
· avizul negativ al Comisiei pentru buget, finanţe şi bănci (nr.22/259/02.06.2010)
· avizul favorabil al Comisiei juridice, de disciplină şi imunităţi (nr.31/444/26.05.2010)
· avizul negativ al Comisiei pentru apărare, ordine publică şi siguranţă naţională (nr.32/152/11.05.2010)
· punctul de vedere negativ al Guvernului (nr.747/22.03.2010).
 Propunerea legislativă are ca obiect de reglementare modificarea şi completarea Legii nr.44/1994 privind veteranii de război, precum şi unele drepturi ale invalizilor şi văduvelor de război, republicată, cu modificările şi completările ulterioare, în sensul lărgirii ariei de beneficiari, propunând eliminarea condiţiilor privind cetăţenia sau domiciliul actual pentru persoanele care au participat la primul sau la al doilea război mondial atât în cadrul armatei române, cât şi în cadrul armatelor altor state. În această ultim menţionată situaţie este vorba de locuitorii din provinciile româneşti, vremelnic ocupate în perioada 1940-1945, persoanele de naţionalitate germană încadrate obligatoriu în unităţi ale armatei germane sau persoanele care s-au înrolat voluntar în rândurile armatelor Naţiunilor Unite. De asemenea, iniţiativa mai prevede ca plata indemnizaţiilor pentru veteranii de război care au domiciliul în străinătate să fie solicitată la misiunile diplomatice sau la oficiile consulare ale României din ţara în care aceştia domiciliază.
Comisia propune Plenului Camerei Deputaţilor respingerea propunerii legislative din următoarele considerente:
- legiuitorul, pentru recunoaşterea calităţii de veteran de război, nu a impus condiţia păstrării sau redobândirii cetăţeniei române decât în cazul persoanelor care s-au înrolat voluntar în rândurile armatelor Naţiunilor Unite, a celor care au luptat în armata altor state, precum şi în cazul persoanelor de naţionalitate germană, încadrate obligatoriu în unităţi ale armatei germane;
- condiţia păstrării sau redobândirii cetăţeniei române nu priveşte persoanele care au participat la primul sau la al doilea război mondial în rândurile armatei române;

- cetăţenia română reprezintă o chestiune de stat şi, conform dispoziţiilor Legii nr.21/1991, republicată, pentru redobândirea cetăţeniei, se parcurg anumite etape. Aprobarea cererilor de redobândire a cetăţeniei se face prin ordin al preşedintelui Autorităţii Naţionale pentru Cetăţenie, pe baza propunerilor Comisiei pentru cetăţenie;
- misiunile diplomatice şi oficiile consulare nu au competenţa legală şi capacitatea logistică de a presta servicii care implică efectuarea de plăţi lunare direct către beneficiari;
- creşterea numărului de beneficiari conduce la cheltuieli suplimentare de la bugetul de stat şi fără identificarea sursei de finanţare se încalcă dispoziţiile art.138 alin.(5) din Constituţia României, republicată şi ale art.15 alin.(1) din Legea nr.500/2002 privind finanţele publice, cu modificările şi completările ulterioare.
 Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 26 octombrie 2010 au participat, în conformitate cu prevederile art.55 din Regulamentul Camerei Deputaţilor:
· d-l Nicolae Ivăşchescu, Secretar de Stat, Ministerul Muncii,Familiei şi Protecţiei Sociale
· d-l Mihail Vasile Ozunu, Secretar de Stat, Ministerul Apărării Naţionale

· d-l lt.col. Florin Vasile, consilier juridic, Ministerul Apărării Naţionale
· d-l Fănel Mitea, director, Ministerul Finanţelor Publice
· d-na Georgeta Jugănaru, director, Ministerul Muncii, Familiei şi Protecţiei Sociale
· d-l Nicolae Dincă, şef serviciu, Ministerul Finanţelor Publice.

La lucrările comisiei au fost prezenţi 21 de deputaţi, din totalul de 22 membri ai comisiei.

Raportul comisiei a fost adoptat cu unanimitate de voturi. 
 Propunerea legislativă a fost respinsă de Senat în şedinţa din 26 aprilie 2010.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly
Întocmit,

Expert parlamentar Monica Rallu Curta

